CELEX: 62020TN0593
Language: mt
Date: 2020-09-28 00:00:00
Title: Kawża T-593/20: Rikors ippreżentat fit-28 ta’ Settembru 2020 – Tirrenia di navigazione vs Il-Kummissjoni

9.11.2020   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 378/44
            
         
      Rikors ippreżentat fit-28 ta’ Settembru 2020 – Tirrenia di navigazione vs Il-Kummissjoni
      (Kawża T-593/20)
      (2020/C 378/54)
      Lingwa tal-kawża: it-Taljan
      
         Partijiet
      
      
         Rikorrenti: Tirrenia di navigazione SpA (Roma, l-Italja) (rappreżentanti: B. Nascimbene u F. Rossi Dal Pozzo, avukat)
      
         Konvenuta: Il-Kummissjoni Ewropea
      
         Talbiet
      
      Ir-rikorrenti titlob li l-Qorti Ġenerali jogħġobha:
      
                  —
               
               
                  tannulla d-deċiżjoni kkontestata fil-partijiet tagħha indikati fir-rikors u, b’mod iktar speċifiku, l-Artikoli 2, 3 u 4 tiegħu biss;
               
            
                  —
               
               
                  sussidjarjament, tannulla l-Artikoli 6 u 7 tad-deċiżjoni, li jordnaw l-irkupru tal-allegata għajnuna billi tiddikjara dan l-irkupru immedjat u effettiv;
               
            
                  —
               
               
                  tikkundanna lill-Kummissjoni għall-ispejjeż.
               
            
         Motivi u argumenti prinċipali
      
      Ir-rikors odjern huwa dirett kontra l-Artikoli 2, 3 u 4 tad-Deċiżjoni C(2020) 1110 finali tat-2 ta’ Marzu 2020. F’din id-deċiżjoni, il-Kummissjoni kkonkludiet li l-kumpens għal obbligi ta’ servizz pubbliku mogħtija lil Tirrenia AS sa mill-2009 u sussegwentement lil dik li akkwistatha, Compagnia Italiana di Navigazione, għall-provvista ta’ servizzi ta’ trasport permezz minn trasportaturi fl-Italja, huwa konformi mar-regoli tal-Unjoni Ewropea fil-qasam tal-għajnuna mill-Istat.
      Min-naħa l-oħra, hija kkonstatat li miżuri oħra mogħtija lil Tirrenia AS huma inkompatibbli mar-regoli tal-Unjoni Ewropea fil-qasam tal-għajnuna mill-Istat. Barra minn hekk, il-Kummissjoni kkonkludiet li minbarra l-kumpens għal obbligi ta’ servizz pubbliku mogħti mill-1992 sal-2008 lill-kumpanniji tal-grupp l-antik Tirrenia (Adriatica, Caremar, Saremar, Siremar u Toremar) kien konformi mar-regoli tal-Unjoni Ewropea fil-qasam tal-għajnuna mill-Istat, bl-eċċezzjoni tal-għajnuna marbuta ma’ linja speċifika, li tqieset bħala inkompatibbli.
      Insostenn tar-rikors tagħha, ir-rikorrenti tinvoka tliet motivi.
      
                  1.
               
               
                  L-ewwel motiv huwa bbażat fuq ksur tal-Artikolu 107(1) u tal-Artikolu 108(2) TFUE kif ukoll tal-linji gwida tal-2004 dwar is-salvataġġ u r-ristrutturazzjoni.
                  
                              —
                           
                           
                              F’dan ir-rigward, ir-rikorrenti ssostni li fid-deċiżjoni kkontestata, il-Kummissjoni wettqet żball ta’ liġi fl-applikazzjoni tal-Artikolu 107(3)(b) TFUE kif ukoll fir-rigward tal-linji gwida tal-2004, sa fejn ikkonkludiet li l-għajnuna moghtija għas-salvataġġ ta’ Tirrenia AS kienet ġiet estiża illegalment u kienet inkompatibbli mas-suq intern.
                           
                        
                              —
                           
                           
                              Fuq dan il-punt, ir-rikorrenti tispeċifika li:
                              
                                          —
                                       
                                       
                                          a) il-pjan ta’ ristrutturazzjoni kien jeżisti qabel l-iskadenza tat-terminu semestrali inkwistjoni; dan il-pjan kien “realist, koerenti u ta’ portata kbira”, b’mod li jistabbilixxi mill-ġdid il-vijabbiltà tal-fergħa tal-impriża Tirrenia fil-proċess ta’ stralċ, ġie implimentat b’mod komplet u sħiħ, bis-saħħa tal-privatizzazzjoni tal-fergħa tal-impriża Tirrenia;
                                       
                                    
                                          —
                                       
                                       
                                          b) il-ħlas lura sħiħ u f’pagament wieħed tal-ammont kollu tal-għajnuna għas-salvataġġ onora b’mod sħiħ l-impenn tar-rimbors tas-self iggarantit waqt il-konklużjoni tal-proċeduri ta’ privatizzazzjoni, bl-użu tal-ammonti miksuba bħala prezz għaċ-ċessjoni tal-patrimonju tal-impriża;
                                       
                                    
                                          —
                                       
                                       
                                          ċ) il-prinċipju bażiku li fuqu hija msejsa d-deċiżjoni ta’ salvataġġ ġie osservat, jiġifieri li jiġi permess lill-fergħa tal-impriża Tirrenia li tiggarantixxi l-kontinwità tas-servizzi ta’ trasport marittimu, permezz ta’ miżura ta’ appoġġ temporanju u riversibbli, mingħajr ma jiġi mwaqqaf is-servizz pubbliku essenzjali importanti matul il-perijodu kurrenti sa tmiem il-proċess ta’ privatizzazzjoni.
                                       
                                    
                        
            
                  2.
               
               
                  It-tieni motiv huwa bbażat fuq il-ksur tal-Artikolu 107(1) u tal-Artikolu 108(2) TFUE inkonnessjoni mal-eżenzjonijiet ta’ ċerti taxxi.
                  
                              —
                           
                           
                              F’dan ir-rigward, ir-rikorrenti ssostni li l-eżenzjoni fiskali kontenzjuża hija ssubordinata għal kundizzjonijiet ddefiniti b’mod ġenerali għall-proċeduri kollettivi u li, kien tirrikonoxxi l-Kummissjoni fid-deċiżjoni kkontestata, għadu impossibbli li jiġi previst illum jekk tkunx tista’ tiġi ssodisfatta l-kundizzjoni tal-eżistenza ta’ differenza pożittiva bejn l-attivi tal-impriża fil-bidu tal-proċedura ta’ amministrazzjoni straordinarja, minn naħa, u l-attivi residwi fi tmiem il-proċedura ta’ amministrazzjoni straordinarja, min-naħa l-oħra.
                           
                        
                              —
                           
                           
                              F’dawn it-termini, l-eżenzjoni tat-taxxa fuq id-dħul tal-kumpanniji hija ssubordinata kompletament għat-twettiq ta’ avvenimenti futuri u inċerti, fatt li jipprekludi sal-lum il-konsolidazzjoni ta’ kull vantaġġ akkwista minn Tirrenia AS u jirrendi totalment eventwali, kif irrikonoxxut mill-Kummissjoni fid-deċiżjoni, it-twettiq ta’ tali vantaġġ fil-futur. Konsegwentement, fid-dawl tal-kundizzjonijiet kollha previsti mid-dritt nazzjonali sabiex jinkiseb il-benefiċċju tal-vantaġġ inkwistjoni, ma jistax jiġi ddikjarat li l-vantaġġ ipotetiku li jirriżulta mill-eżenzjoni fiskali ġie akkwistat minn Tirrenia AS. Għaldaqstant, din l-eżenzjoni ma taqax taħt il-kunċett ta’ għajnuna mill-Istat fis-sens tal-Artikolu 107(1) TFUE u b’hekk ma tikkostitwixxix għajnuna mill-Istat.
                           
                        
                              —
                           
                           
                              Barra minn hekk, dejjem billi jiġi preżunt li l-kundizzjonijiet tal-eżenzjoni fiskali inkwistjoni jistgħu jitwettqu fil-futur, huwa dubjuż li dan iseħħ waqt il-likwidazzjoni sħiħa ta’ Tirrenia.
                           
                        
                              —
                           
                           
                              Ir-rikorrenti tispeċifika li, anki jekk il-miżura inkwistjoni kellha twassal konkretament għal vantaġġ, Tirrenia AS ma tipparteċipax fl-iskambji fi ħdan l-Unjoni lu lanqas ma tokkupa xi pożizzjoni fis-suq nazzjonali li tista’ tinżamm jew tissaħħah u b’hekk tnaqqas il-possibbiltajiet tal-impriżi stabbiliti fi Stati Membri oħra li jidħlu fis-suq Taljan.
                           
                        
            
                  3.
               
               
                  It-tielet motiv huwa bbażat fuq ksur tal-prinċipji ta’ ċertezza legali u ta’ amministrazzjoni tajba inkonnessjoni mat-tul tal-proċedura.
                  
                              —
                           
                           
                              Ir-rikorrenti tqis li l-proċedura ta’ investigazzjoni li hija kkritikata fil-kawża odjerna kellha tul eċċessiv, bi ksur tal-prinċipji ta’ ċertezza legali u ta’ amministrazzjoni tajba.